PERUSTELUT

Euroopan unionin neuvosto päätti 7. kesäkuuta 2010 toteuttaa Madagaskarin tasavallan vastaisia aiheellisia toimenpiteitä[1] AKT–EU-kumppanuussopimuksen 96 artiklan nojalla käytyjen neuvottelujen jälkeen. Tämän 12 kuukaudeksi annetun päätöksen voimassaolo päättyy 6. kesäkuuta 2011.

Päätöksellä 2010/371/EU hyväksyttyihin aiheellisiin toimenpiteisiin kuuluvat erityisesti budjettituen, kymmenennen EKR:n puitteissa aloitetun maaohjelman täytäntöönpanon ja yhdeksännen EKR:n mukaisten hallitusta ja virastoja suoraan koskevien toimien ja maksujen keskeyttäminen. Komissio otti myös hoitaakseen EKR:n kansallisen tulojen ja menojen hyväksyjän tehtävät. Toimenpiteet eivät koskeneet humanitaarista apua eivätkä tiettyjä väestöä suoraan hyödyttäviä hankkeita.

Päätöksen antamisen jälkeen poliittinen vuoropuhelu on vilkastunut Madagaskarissa ja SADC:n sovittelutoimet on aloitettu uudelleen. SADC esitti yhteisymmärrykseen ja puolueettomuuteen perustuvaa siirtymäaikaa koskevan etenemissuunnitelman, jolla pyritään löytämään ratkaisu Madagaskarin kriisiin. Tämän siirtymäajan olisi johdettava vapaiden ja uskottavien vaalien pitämiseen, jolloin maa voisi palata perustuslailliseen järjestykseen. Siirtymäajan hallinto ja kaikki muut neuvotteluihin osallistuneet poliittiset puolueet, lukuun ottamatta entisten presidenttien Ratsirakan, Zafyn ja Ravalomananan vaikutuspiiriä, parafoivat tämän etenemissuunnitelman 9. maaliskuuta 2011.

Livingstonessa 31. maaliskuuta 2011 pidetyssä SADC-troikan huippukokouksessa pantiin etenemissuunnitelma merkille ja päätettiin vahvistaa ja suojata saavutettua edistystä. Etenemissuunnitelman sisältöä ei kuitenkaan vahvistettu, vaan suositeltiin, että siitä keskusteltaisiin tarkemmin SADC:n ylimääräisessä huippukokouksessa.

Jos SADC vahvistaisi etenemissuunnitelman, Afrikan unioni tekisi mahdollisesti saman, jonka jälkeen vuorossa olisivat kansainvälinen yhteisö, mukaan lukien Euroopan unioni.

Koska tätä vahvistusta ei ole vielä tehty ja perustuslailliseen järjestyksen palauttamiseen tähtäävän yhteisymmärrykseen perustuvan siirtymäajan osalta ei ole juurikaan edistytty, olisi perusteltua pidentää päätöksen voimassaoloa 12 kuukaudella, sanotun kuitenkaan rajoittamatta tilanteen säännöllistä uudelleentarkastelua kyseisenä aikana.

Jotta madagaskarilaiset kumppanit saisivat EU:lta selkeän signaalin, joka kannustaisi niitä jatkamaan ponnistuksiaan sopuun pääsemiseksi, ehdotetaan, että tämän päätöksen liitteenä oleva uusi kirje lähetettäisiin Madagaskarin viranomaisille. Kirjeessä EU sitoutuu tukemaan poliittisesti ja rahoituksellisesti yhteisymmärrykseen pohjautuvaa siirtymäaikaa, johon SADC:n, Afrikan unionin ja kansainvälisen yhteisön vahvistaman etenemissuunnitelman täytäntöönpano johtaisi. Koska tämä ehdotus koskee vain voimassa olevien aiheellisten toimenpiteiden voimassaolon pidentämistä eikä niiden perusteellista muuttamista, päätöksen 2010/371/EU liitettä ei ole tarpeen muuttaa. Tässä vaiheessa ei myöskään ole aiheellista käynnistää uudelleen AKT–EU-kumppanuussopimuksen 96 artiklan mukaisesti Madagaskarin tasavallan kanssa käytyjä neuvotteluja.

2011/0114 (NLE)

Ehdotus

NEUVOSTON PÄÄTÖS

Madagaskarin tasavallan kanssa käytävien AKT–EU-kumppanuussopimuksen 96 artiklan mukaisten neuvottelujen päättämisestä annetun päätöksen 2010/371/EU voimassaolon pidentämisestä

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen[2], joka on tarkistettu Luxemburgissa 25 päivänä kesäkuuta 2005[3], jäljempänä ’AKT–EU-kumppanuussopimus’, ja erityisesti sen 96 artiklan,

ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen AKT–EU-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä[4] ja erityisesti sen 3 artiklan,

ottaa huomioon Euroopan komission ehdotuksen,

sekä katsoo seuraavaa:

1. AKT–EU-kumppanuussopimuksen 9 artiklassa tarkoitettuja olennaisia osia on rikottu.

2. Madagaskarin kanssa aloitettiin 6 päivänä heinäkuuta 2009 Afrikan, Karibian ja Tyynenmeren (AKT) valtioiden ryhmän edustajien läsnä ollessa AKT–EU-kumppanuussopimuksen 96 artiklan mukaiset neuvottelut, joiden aikana siirtymäajan hallinnon edustajat eivät esittäneet tyydyttäviä ehdotuksia tai sitoumuksia.

3. Poliittiseen kriisiin on pyritty löytämään ratkaisu SADC:n ja kaikkien poliittisten puolueiden välityksellä, ja erityisesti on neuvoteltu SADC:n ehdottamasta yhteisymmärrykseen pohjautuvaa siirtymäaikaa koskevasta etenemissuunnitelmasta, jonka tavoitteena on pitää vapaat ja uskottavat vaalit ja palata perustuslailliseen järjestykseen.

4. Nyt on kuitenkin kulunut jo 12 kuukautta, joten Euroopan unionin on todettava, että pyrkimyksistä huolimatta asianomaiset osapuolet eivät vielä ole allekirjoittaneet mainittua etenemissuunnitelmaa eivätkä SADC, Afrikan unioni ja kansainvälinen yhteisö ole vahvistaneet sitä. Tämän vuoksi ei voida suunnitella perustuslailliseen järjestykseen palaamiseen tähtäävää yhteisymmärrykseen pohjautuvaa siirtymäaikaa, mikä olisi ehdoton edellytys voimassa olevien aiheellisten toimenpiteiden muuttamiselle.

5. Päätöksen 2010/371/EU voimassaolo päättyy 6 päivänä kesäkuuta 2011. Edellä kuvatun tilanteen vuoksi olisi voimassaoloa pidennettävä yhdellä vuodella, sanotun kuitenkaan rajoittamatta tilanteen säännöllistä uudelleentarkastelua kyseisenä aikana,

ON HYVÄKSYNYT TÄMÄN PÄÄTÖKSEN:

1 artikla

Muutetaan päätös 2010/371/EU seuraavasti:

Korvataan 3 artiklan toinen virke seuraavasti: ”Se on voimassa 6 päivään kesäkuuta 2012, sanotun kuitenkaan rajoittamatta tilanteen säännöllistä uudelleentarkastelua kyseisenä aikana.”.

2 artikla

Tämä päätös tulee voimaan päivänä, jona se hyväksytään.

3 artikla

Tämä päätös julkaistaan Euroopan unionin virallisessa lehdessä .

Tehty

Neuvoston puolesta

Puheenjohtaja

LIITE

Bryssel

LUONNOS KIRJEEKSI SIIRTYMÄAJAN HALLINNON PRESIDENTILLE

Arvoisa presidentti

Euroopan unioni pitää AKT–EU-kumppanuussopimuksen 9 artiklan määräyksiä erittäin tärkeinä. Ihmisoikeuksien, demokraattisten instituutioiden ja oikeusvaltioperiaatteen kunnioittaminen ovat olennainen osa kumppanuussopimusta ja muodostavat siten suhteidemme perustan.

Euroopan unioni ilmoitti Teille 16. kesäkuuta 2010 päivätyllä kirjeellä 7 päivänä kesäkuuta 2010 tekemästään päätöksestä 2010/371/EU päättää AKT–EU-kumppanuussopimuksen 96 artiklan mukaisesti käytävät neuvottelut ja toteuttaa sopimuksen 96 artiklan 2 kohdan c alakohdassa tarkoitettuja aiheellisia toimenpiteitä.

Euroopan unioni on tietoinen, että kaikki poliittiset puolueet ovat ponnistelleet löytääkseen ulospääsyn maatanne kohdanneesta poliittisesta kriisistä. Se on seurannut kiinnostuneena SADC:n välityksellä esitetystä etenemissuunnitelmasta käydyissä neuvotteluissa saavutettu edistystä. Kyseinen etenemissuunnitelma koskee yhteisymmärrykseen ja puolueettomuuteen perustuvaa siirtymäaikaa, ja sillä pyritään löytämään Madagaskarin kriisiin, jotta maassa voitaisiin järjestää vapaat ja uskottavat vaalit ja palata perustuslailliseen järjestykseen.

Nyt on kuitenkin kulunut jo 12 kuukautta, joten Euroopan unionin on todettava, että näistä pyrkimyksistä huolimatta asianomaiset osapuolet eivät vieläkään ole allekirjoittaneet tätä etenemissuunnitelmaa eivätkä SADC, Afrikan unioni ja kansainvälinen yhteisö ole vahvistaneet sitä. Tämän vuoksi ei voida suunnitella perustuslailliseen järjestykseen palaamiseen tähtäävää yhteisymmärrykseen pohjautuvaa siirtymäaikaa, mikä olisi ehdoton edellytys voimassa olevien aiheellisten toimenpiteiden muuttamiselle.

Näin ollen Euroopan unioni on päättänyt jatkaa päätöksen 2010/371/EU voimassaoloa 6. kesäkuuta 2012 asti.

Euroopan unioni haluaa korostaa, että se on erittäin halukas tukemaan poliittisesti ja rahoituksellisesti yhteisymmärrykseen pohjautuvaa siirtymäaikaa, johon SADC:n, Afrikan unionin ja kansainvälisen yhteisön vahvistama etenemissuunnitelma johtaisi. Se myös pitää tällaisen tuen antamista ratkaisevan tärkeänä, jotta pitkään kestäneeseen poliittiseen kriisiin löydettäisiin ratkaisu ja yhä raskaammin Madagaskarin väestöön kohdistuvat taloudelliset ja sosiaaliset vaikutukset saataisiin loppumaan.

Kunnioittavasti

Euroopan unionin puolesta

[1] EUVL L 169 , 3.7.2010, s. 13.

[2] EYVL 317, 15.12.2000, s. 3.

[3] EUVL 287, 28.10.2005, s. 1.

[4] EYVL 317, 15.12.2000, s. 376.